b'\n_START_ARTICLE_\nFlykollisjonen over Charkhi Dadri\n_START_SECTION_\nUlykken\n_START_PARAGRAPH_\nFlyet fra Saudi Arabian Airlines skulle operere en internasjonal passasjerflyvning fra Delhi\xe2\x80\x93Dhahran\xe2\x80\x93Jeddah som Flight 763 (SVA763) med 312 passasjerer om bord. Kazakhstan Airlines-flyet var p\xc3\xa5 charter fra Chimkent til Delhi som KZA1907. SVA763 tok av fra Delhi 18.32 lokal tid. KZA1907 var samtidig p\xc3\xa5 innflyvningen mot Delhi. Begge flyvningene var kontrollert av flyvelederen VK Dutta med ansvar for innflyvning (approach). KZA1907 var klarert for \xc3\xa5 synke til 15\xc2\xa0000 fot (4600 m) da det var 74 nautiske mil (137 km) fra flyplassen. SVA763 var p\xc3\xa5 samme luftvei, men i motsatt retning, og var klarert for \xc3\xa5 stige til 14\xc2\xa0000 fot (4300 m). Omtrent \xc3\xa5tte minutter senere, rundt 18.40, rapporterte KZA1907 at de hadde truffet tildelt h\xc3\xb8yde p\xc3\xa5 15\xc2\xa0000 fot, men egentlig var flyet lavere, p\xc3\xa5 rundt 14\xc2\xa0500 fot, og sank fortsatt. Flyvelederen fortalte flyet om Saudi Arabian Airlines-flyet som da var rett foran, 10 nm unna. _NEWLINE_Da flyvelederen anropte KZA1907 igjen fikk han ingen respons. Han advarte det andre flyet, men det var allerede for sent. De to flyene kolliderte midt i lufta. Halefinnen p\xc3\xa5 KZA1907 kappet vingen til SVA763 og \xc3\xb8dela et instrument. Boeing-flyet som ble truffet gikk inn i en rask spinn ned mot bakken med en ild-stripe fra den \xc3\xb8delagte vingen. Det ble revet i stykker av kreftene som var i sving. Vraket traff bakken med en hastighet p\xc3\xa5 omtrent 1135 km/t. Il-76-maskinen holdt seg noks\xc3\xa5 intakt strukturmessig, men sank ogs\xc3\xa5 ukontrollert f\xc3\xb8r det styrtet i et jorde. Redningsmannskaper oppdaget fire kritisk skadde passasjerer, men alle d\xc3\xb8de senere. To overlevende fra Boeing-flyet ble ogs\xc3\xa5 funnet faststroppet til setet, men d\xc3\xb8de av skadene kort tid etter. Alle 312 ombord p\xc3\xa5 SVA763 og alle 37 ombord KZA1907 omkom.\n_START_SECTION_\nFlyene\n_START_PARAGRAPH_\nDet var to fly involvert, et Boeing 747 fra Saudi Arabian Airlines, og et Ilyushin Il-76 fra Kazakhstan Airlines.\n_START_SECTION_\nBoeing 747\n_START_PARAGRAPH_\nDet ene flyet, en Boeing 747-168B registrert HZ-AIH, opererte Saudi Arabian Airlines Flight 763 (SVA763) fra Indira Gandhi internasjonale lufthavn i Delhi i India til Dhahran internasjonale lufthavn i Dhahran i Saudi-Arabia. Flyet fl\xc3\xb8y for f\xc3\xb8rste gang 3. februar 1982, og var dermed 14 \xc3\xa5r og 10 m\xc3\xa5neder ved hendelsen. Kapteinen, Khalid Al Shubaily, var 45 \xc3\xa5r gammel og med flere enn 9800 flytimer. Andrepiloten var Nazir Khan, og Edris var flyingeni\xc3\xb8r. Det var 289 passasjerer og 23 besetningsmedlemmer ombord, totalt 312.\n_START_SECTION_\nIlyushin Il-76\n_START_PARAGRAPH_\nDet andre flyet, en Ilyushin 76TD registrert UN-76435, opererte Kazakhstan Airlines Flight 1907 (KZA1907) fra Shymkent internasjonale lufthavn til Indira Gandhi internasjonale lufthavn. Flyet fl\xc3\xb8y f\xc3\xb8rste gang i 1992, fire \xc3\xa5r tidligere, og hadde v\xc3\xa6rt i lufta 2643 timer da ulykken skjedde. Kapteinen, Gennadi Cherepanov, p\xc3\xa5 44 \xc3\xa5r var ogs\xc3\xa5 sv\xc3\xa6rt erfaren, med flere enn 9200 flytimer. Egor Repp var andrepilot og radiooperat\xc3\xb8r.'